Mobiilidataa käytetään sellaista tahtia, että verkot ovat monin paikoin tukossa

Tilanteeseen ei ole äkillistä ratkaisua, professori sanoo.

Antti Tuominen / STT

Suomalaisten innokkuus mobiilidatan käyttöön aiheuttaa ongelmiakin. Kukkarossa se ei pahemmin tunnu, sillä moniin liittymiin kuuluu rajaton määrä dataa. Sen sijaan verkot alkavat paikoittain olla niin tukossa, että mobiiliyhteydet eivät kunnolla toimi, sanoo professori Jukka Manner Aalto-yliopistosta.

– Lähetysnopeus kärsii. Se tarkoittaa esimerkiksi sitä, että kuvia ei voi ladata kunnolla Facebookiin.

Manner kertoo, että ongelmia on esimerkiksi esikaupunkialueilla. Ihmiset käyttävät nettiyhteyksiä kännyköillä entistä enemmän, eikä verkon teknologia pysy perässä. Verkkoyhtiöt eivät välttämättä investoi uusiin tukiasemiin kovin nopeasti, koska maksavia asiakkaita on rajallinen määrä.

5G toimii siellä missä on katulamppu

Paljon puhuttu 5G-verkko ei ratko ongelmia pikapuoliin. Manner arvioi, että verkko on käytössä vasta ensi vuosikymmenellä ja silloinkin kaupunkialueilla ja ehkä maanteillä. 5G-tekniikalla verkon kantama on hyvin lyhyt ja tukiasemia tarvitaan paljon.

Mannerin mukaan operaattoreilla on vähän mahdollisuuksia puuttua tilanteeseen. Kaikilla olisi käytössä riittävästi mobiilikaistaa, jos yhtiöt luopuisivat rajattomasti dataa tarjoavista liittymistä. Toinen vaihtoehto on rakentaa rutkasti lisää tukiasemia ja muuta verkon vaatimaa infrastruktuuria. Se vaatisi paljon rahaa, ja liittymämaksut voisivat tuplaantua, Manner sanoo.